Եւ վերջաւորութեան կայուն զարգացումի ապահովման նպատակին գծով խօսինք: Կայուն զարգացումը կը պահանջէ, որ քաղաքականութիւնը միտուած ըլլայ կեանքի որակի առաջանցիկ բարելաւումին, նաեւ՝ վաղուան բարեկեցութեան հիմքերու ապահովումին: Այստեղ յենասիւնային են՝ ժողովրդագրութիւնը, կրթութիւնը, առողջապահութիւնը, մշակոյթը, շրջակայ միջավայրի պաշտպանութիւնը: Ծայրայեղ վիճակի հասնող ժողովրդագրական հարցերու լուծման համար տնտեսական աճն ու ընկերային լարուածութեան տկարացումը ինքնին բաւարար չեն: Անհրաժեշտ է պետական համակարգուած մօտեցումով ձեւաւորել ժողովրդագրական զարգացման ռազմավարական աջակցութիւն, հետեւեալ հիմնական ուղղութիւններով՝ ծնելիութեան խթանում, արտագաղթի կանխում եւ ներգաղթ, տարածքային համաչափ զարգացում ու կեանքի որակի բարելաւում: Կրթական քաղաքականութիւնը պէտք է բխի ոչ միայն աշխատաշուկայի առկայ պահանջարկէն, այլ նաեւ՝ առաջանցիկ լուծումներով, որակեալ քատրերու պատրաստութիւնը պէտք է դառնայ գիտելիքահէն եւ նորագործական տնտեսութեան զարգացման հիմք: Ծառայութիւններու որակի ու մատչելիութեան երաշխիքներու լիարժէք ներդրումով եւ պետական ֆինանսաւորումով՝ պէտք է անվճար ապահովուին նախադպրոցական կրթութիւնը, հանրակրթութիւնը եւ մասնագիտական կրթութիւնը: Առողջապահութեան ոլորտին մէջ բարեփոխումները պէտք է ուղղուած ըլլան՝ նուազագոյն բազային փաթեթով պարտադիր պետական ապահովագրութեան փուլային ներդրումին, ինչպէս նաեւ ծառայութիւններու արդիականացումին, որակի ու մատչելիութեան բարձրացումին, համակարգի ամբողջական ելեկտրոնային կառավարման գործիքներու ներդրումին, ճկուն սակագիներու ձեւաւորման խթաններու ապահովումին: Մարզերուն մէջ պէտք է ձեւաւորուին Երեւանի բուժօգնութեան հաստատութիւններուն չզիջող բժշկական կեդրոններ։ Մշակութային ժառանգութեան զարգացումը պէտք է մշտապէս ըլլայ պետութեան նպատակային աջակցութեան ենթակայ, հիմք ունենալով՝ հոգեւոր աղքատութեան յաղթահարումը, նորարարութիւններու խթանումը, մշակութային բազմազանութեան քաջալերումն ու հասանելիութիւնը, ազգային մշակութային արժէքներու միջազգայնացումը, ինչպէս նաեւ մշակութային կրթութեան եւ գեղարուեստական դաստիարակութեան համար տարրական հիմքերու ապահովումը: Բնապահպանական առումով ընդունելի վիճակի ապահովումը եւս կը հանդիսանայ կայուն զարգացման ընդհանուր գործօն՝ ներկայ սերունդին համար ստեղծելով համերաշխութեան մթնոլորտ, իսկ ապագայ սերունդներու համար՝ զարգացման հաւասար պայմաններ։ Հետեւաբար, քաղաքականութիւնը պէտք է միտուած ըլլայ՝ բնական աղբիւրներու գերշահագործման բացառումին, շրջակայ միջավայրի, անոր կարգին մարդու կեանքին եւ առողջութեան վրայ բացասական ազդեցութեան նուազեցումին, բնական աղբիւրներու համալրուած կառավարումին, ստացուող եկամուտներու արդար բաշխումին: